31999L0050
L 139/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 1999/50/EО НА КОМИСИЯТА
от 25 май 1999 година
за изменение на Директива 91/321/ЕИО относно продуктите за кърмачета и последващите продукти
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/398/ЕИО на Съвета от 3 май 1989 г. за сближаване на законодателствата на държавите-членки относно храни, предназначени за специфична хранителна употреба (1), изменена с Директива 96/84/ЕО на Европейския парламент и на Съвета (2), и по-специално член 4, параграф 1 от нея,
след консултация с Научния комитет по храните,
(1)
като има предвид, че член 6 от Директива 91/321/ЕО на Комисията (3), последно изменена с Директива 96/4/ЕО (4), предвижда, че продуктите за кърмачета и последващите продукти не следва да съдържат никакви вещества в количества, които могат да застрашат здравето на кърмачетата и малките деца, и че необходимите максимално допустими граници на такива вещества следва да бъдат установени незабавно;
(2)
като има предвид, че различните разпоредби за максимално допустими граници на остатъчни вещества от пестициди в такива продукти създават пречки за търговията между някои държави-членки;
(3)
като има предвид, че максимално допустимите граници на остатъчни вещества от пестициди, определени в Директива 76/895/ЕИО на Съвета от 23 ноември 1976 г. за определянето на максимално допустими граници на остатъчни вещества от пестициди в и върху плодове и зеленчуци (5), последно изменена с Директива 97/41/ЕО (6), 86/362/ЕИО от 24 юли 1986 г. за установяване на максимално допустими граници на остатъчни вещества от пестициди в и по зърнените култури (7), последно изменена с Директива 98/82/ЕО на Комисията (8), 86/363/ЕИО от 24 юли 1986 г. за установяване на максимално допустими граници на остатъчни вещества от пестициди в и по някои хранителни продукти от животински произход (9), последно изменена с Директива 98/82/ЕО, и 90/642/ЕИО от 27 ноември 1990 г. за установяване на максимално допустими граници на остатъчни вещества от пестициди в и по някои продукти от растителен произход, включително плодове и зеленчуци (10), последно изменена с Директива 98/82/ЕО, не засягат конкретните разпоредби, приложими за продуктите за кърмачета и последващите продукти;
(4)
като има предвид, вземайки под внимание международните задължения на Общността, че в случаи, когато няма достатъчно съответни научни доказателства, предохранителният принцип позволява на Общността временно да приеме мерки въз основа на наличната информация, отнасяща се до проблема в очакване на допълнителна оценка на риска и преразглеждане на мерките в рамките на разумен срок;
(5)
като има предвид, че въз основа на двете становища, дадени от Научния комитет по храните на 19 септември 1997 г. и на 4 юни 1998 г., в момента съществуват съмнения по отношение адекватността на съществуващите в момента стойности на допустимата дневна доза (ДДД) за предпазване на здравето на кърмачетата и малките деца; като има предвид, че изразените съмнения се отнасят не само до пестицидите и остатъчните вещества от пестициди, но също и до опасните химични вещества и затова Комисията ще изследва възможността за възможно най-бързо определяне на максимално допустими граници на тежки метали в храните, предназначени за кърмачета и малки деца;
(6)
като има предвид, че, следователно, доколкото се отнася до храните за специално хранене, предназначени за кърмачета и малки деца, е целесъобразно да бъде приета много ниска обща граница за всички пестициди;
(7)
като има предвид, че тази много ниска обща граница следва да бъде определена на 0,01 mg/kg, което на практика представлява минималното ниво, което може да се открие;
(8)
като има предвид, че следва да се изискват строги ограничения за остатъчни вещества от пестициди; като има предвид, че при внимателен подбор на суровините и при положение, че продуктите за кърмачета и последващите продукти се подлагат на интензивна обработка по време на тяхното производство, е възможно да се произвеждат продукти, съдържащи много ниски нива на остатъчни вещества от пестициди;
(9)
като има предвид, че за малък брой пестициди обаче, дори и при толкова ниски нива, може в най-лошия случай да възникне възможност ДДД за тези пестициди да се превиши; като има предвид, че затова продуктите за кърмачета и последващите продуктите не следва да съдържат тези специфични пестициди и следва да се произвеждат без употребата на такива пестициди;
(10)
като има предвид, че настоящата директива отразява сегашните знания за тези вещества; като има предвид, че за всяко изменение, основано на научния или технически прогрес, следва да бъде взето решение според процедурата, определена в член 13 от Директива 89/398/ЕИО;
(11)
като има предвид, че Директива 91/321/ЕИО следва да бъде съответно изменена;
(12)
като има предвид, че мерките, предвидени в настоящата директива, са в съответствие със становището на Постоянния комитет по храните,
ПРИЕ НАСТОЯЩАТА ДИРЕКТИВА:
Член 1
Директива 91/321/ЕИО се изменя, както следва:
1.
Към член 1, параграф 2 се добавя следната буква д):
„д)
„остатъчно вещество от пестицид“ означава остатъкът от продукт за растителна защита в продукти за кърмачета и последващи продукти, както е определено в параграф 1 от член 2 от Директива 91/414/ЕИО на Съвета (11), включително неговите метаболити и продуктите, получени от неговото разпадане или от реакция
2.
Член 6 се заменя със следното:
„Член 6
1. Продуктите за кърмачета и последващите продукти не следва да съдържат никакво вещество в количество, което може да застраши здравето на кърмачетата и малките деца. Необходимите максимално допустими граници следва да се определят незабавно.
2. Продуктите за кърмачета и последващите не следва да съдържат остатъчни вещества от отделни пестициди в граници, превишаващи 0,01 mg/kg от продукта, предложен за директна консумация или приготвен съгласно инструкциите на производителя.
Аналитичните методи за определяне на границите на остатъчните вещества от пестициди следва да бъдат общоприети стандартизирани методи.
3. Пестицидите, изброени в приложение IX, не се използват при селскостопански продукти, предназначени за производство на продукти за кърмачета и последващи продукти.
4. При необходимост се установяват микробиологични критерии.“
3.
Следният текст се добавя като приложение IX:
„ПРИЛОЖЕНИЕ IX
Пестициди, които няма да бъдат използвани в селскостопански продукти, предназначени за производство на продукти за кърмачета и последващи продукти.
Химично наименование на веществото
…“
Член 2
Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива не по-късно от 30 юни 2000 г. Те незабавно информират Комисията за това.
Тези законови, подзаконови и административни разпоредби се прилагат по такъв начин, че:
а)
да позволят търговията с продукти, които са в съответствие с настоящата директива, не по-късно от 30 юни 2000 г.;
б)
да забранят търговията с продукти, които не са в съответствие с настоящата директива, считано от 1 юли 2002 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваването се определят от държавите-членки.
Член 3
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 25 май 1999 година.